101.		Príkaz riaditeľa školy o zákaze fajčenia 
			[§ 7 ods. 1 písm. c) ZoON a § 6 ods. 5 ZoBP]
Obchodná akadémia, Horná 5, Levice
Príkaz riaditeľa školy č. 1/2022
V súvislosti s realizáciou ustanovení zákona č. 377/2004 Z. z. o ochrane nefajčiarov v znení neskorších predpisov a zákona č. 124/2006 Z. z. o bezpečnosti a ochrany zdravia pri práci v znení neskorších predpisov
zakazujem fajčiť
vo všetkých priestoroch Obchodnej akadémie, Horná ul. č. 5, Levice, t. j. vo všetkých objektoch nachádzajúcich sa v jej areáli, vrátane ubytovacieho zariadenia, stravovacieho zariadenia, bufetu, ako aj hlavných vstupov do budov a ich priečelí.
1.	Zákaz vyplýva z ustanovenia § 7 ods. 1 písm. c) zákona č. 377/2004 Z. z. o ochrane nefajčiarov v platnom znení, z ktorého je zrejmé, že sa zakazuje fajčiť v stredných školách a v školských zariadeniach.
2.	Porušenie zákazu fajčenia je považované za disciplinárny priestupok, za ktorý bude každý zamestnanec, žiak a osoba zdržiavajúca sa v čase jeho spáchania vo vyššie uvádzaných priestoroch riešená disciplinárnym konaním.
3.	V prípade sústavného porušovania zákazu fajčenia možno za uvedený priestupok, ktoré prerokovávajú orgány verejného zdravotníctva a v blokovom konaní aj orgány Policajného zboru, uložiť v súlade s § 11 ods. 2 zákona č. 377/2004 v platnom znení pokutu do výšky 497 eur.
4.	Vedenie školy zároveň upozorňuje na skutočnosť, že na účely kontroly dodržiavania zákazu fajčenia môže použiť aj prostriedky súvisiace so záznamom, reprodukciou, uchovávaním zvuku a obrazu, resp. vizuálne spôsoby kontroly.
5.	Fajčiť je povolené len na voľnom priestranstve mimo budov, mimo hlavných vchodov a na miestach, ktoré sú určené ako priestor pre fajčiarov.
6.	Tento príkaz nadobúda účinnosť 1. 9. 2022.
V Leviciach, 30. 8. 2022
Mgr. Ladislav Horný
riaditeľ školy
Poznámka
Fyzická osoba – podnikateľ a právnická osoba sú povinné
a)	utvárať podmienky na zabezpečenie ochrany nefajčiarov pred vplyvom škodlivých látok z tabakových výrobkov alebo z ich dymu a dechtu alebo z výrobkov, ktoré sú určené na fajčenie a neobsahujú tabak, 
b)	zabezpečovať dodržiavanie zákazov a obmedzení. 
V súlade s ustanovením § 7 ZoON je zakázané fajčiť
a)	na verejných letiskách, v dráhových vozidlách verejnej osobnej dopravy, vo vozidlách osobnej dopravy, v priestoroch staníc a zastávok, v čakárňach, v prístreškoch a na zastávkach, na krytých nástupištiach a v uzavretých verejných priestoroch súvisiacich s touto dopravou určených pre cestujúcich, na otvorených nástupištiach do vzdialenosti štyri metre od vymedzenej plochy nástupíšť, 
b)	v zdravotníckych zariadeniach okrem fajčiarní, ktoré sú vyhradené na psychiatrických oddeleniach, 
c)	v základných školách, v stredných školách a v školských zariadeniach, v predškolských zariadeniach a v priestoroch detských ihrísk, 
d)	vo vysokých školách a v študentských domovoch,
e)	v zariadeniach sociálnych služieb okrem fajčiarní,
f)	v divadlách, kinách, na výstaviskách, v múzeách, galériách a iných kultúrnych zariadeniach, v športových zariadeniach a v predajniach, 
g)	v úradných budovách okrem fajčiarní a obchodných domoch okrem priestorov v obchodných domoch, ktoré sú stavebne oddelené tak, aby škodlivé látky z tabakových výrobkov alebo z ich dymu a dechtu alebo z výrobkov, ktoré sú určené na fajčenie a neobsahujú tabak, neprenikali do verejne prístupných priestorov obchodných domov a neznečisťovali verejne prístupné priestory obchodných domov, 
h)	v zariadeniach spoločného stravovania okrem tých zariadení, ktoré majú pre nefajčiarov vyhradených najmenej 50 % z plochy, ktorá je stavebne oddelená od časti pre fajčiarov tak, aby do priestoru vyhradeného pre nefajčiarov neprenikali škodlivé látky z tabakových výrobkov alebo z ich dymu a dechtu alebo z výrobkov, ktoré sú určené na fajčenie a neobsahujú tabak, pričom priestor pre nefajčiarov musí byť umiestnený pri vstupe do zariadenia, 
i)	v zariadeniach starostlivosti o ľudské telo, 
j)	v priestoroch, v ktorých sú mladiství vo väzbe alebo v ktorých vykonávajú trest odňatia slobody. 
Pozri – § 6 ods. 5 ZoBP.